หุ้นดาวโจนส์ปิดร่วง 216.40 จุด
ดัชนีดาวโจนส์ตลาดหุ้นนิวยอร์กปิดร่วงลงหนักสุด216.40 จุดปิดที่ 13,784.17 จุด วิตกเลือกตั้งอิตาลี
26 ก.พ. 2556

ดัชนีดาวโจนส์ตลาดหุ้นนิวยอร์กปิดร่วงลงหนักสุด216.40 จุดปิดที่ 13,784.17 จุด วิตกเลือกตั้งอิตาลี 
ดัชนีเฉลี่ยอุตสาหกรรมดาวโจนส์ปิดที่ 13,784.17 จุด ร่วงลง 216.40 จุด หรือ 1.55% ดัชนี S&amp;P500 ปิดที่ 1,487.85 จุด ลดลง 27.75 จุด หรือ 1.83% และดัชนี Nasdaq ปิดที่ 3,116.25 จุด ลดลง 45.57 จุด หรือ 1.44%
ตลาดหุ้นนิวยอร์กร่วงลงหลังจากมีรายงานว่าผลการเลือกตั้งประธานาธิบดีของอิตาลียังไม่มีการชี้ขาด โดยก่อนหน้านี้ตลาดวิตกว่ารัฐบาลใหม่ของอิตาลีอาจจะดำเนินนโยบายที่ส่งผลให้การเดินหน้าปฏิรูปเศรษฐกิจและการคลังของประเทศต้องหยุดชะงัก โดยนายซิลวิโอ แบร์ลุสโคนี อดีตนายกรัฐมนตรี ซึ่งเป็นตัวเก็งอันดับต้นๆว่าจะได้รับชัยชนะในการเลือกตั้งครั้งนี้ ชูนโยบายหาเสียงต่อต้านมาตรการรัดเข็มขัด ทั้งที่เป็นเงื่อนไขที่อิตาลีต้องปฏฺบัติตามที่ได้ให้คำมั่นกับอียูเพื่อแลกกับการขอรับความช่วยเหลือทางการเงิน
ภาวะการซื้อขายในตลาดซบเซามากขึ้น หลังจากเอชเอสบีซีเปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนลดลงแตะระดับต่ำสุดในรอบ 4 เดือนที่ 50.4 ในเดือนก.พ. เทียบกับระดับสูงสุดในรอบ 2 ปีที่ 52.3 ในเดือนม.ค.